Talous- ja sosiaalikomitean lausunto aiheesta "Ehdotus neuvoston direktiiviksi yhteistä arvonlisäverojärjestelmää koskevan direktiivin 77/388/ETY muuttamisesta (yleisen verokannan vähimmäistaso)" () (96/C 204/22)

Neuvosto päätti 5. maaliskuuta 1996 Euroopan yhteisön perustamissopimuksen 99 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut talous-, raha- ja valuutta-asiain jaosto antoi lausuntonsa 1. huhtikuuta 1996. Esittelijänä oli Kenneth Walker.

Talous- ja sosiaalikomitea hyväksyi 24. 25. huhtikuuta 1996 pitämässään 335. täysistunnossa (huhtikuun 25. päivän kokouksessa) seuraavan lausunnon. Äänestyksessä annettiin 65 ääntä puolesta, 7 vastaan, ja 10 pidättyi äänestämästä.

1. Komission ehdotus

1.1. Ehdotuksen tavoite on tehdä neuvostolle mahdolliseksi päättää arvonlisäveron yleisen verokannan vähimmäistasosta neuvoston kuudennen alv-direktiivin 77/388/ETY mukaisesti siten kuin sitä on viimeksi muutettu direktiivillä 95/7/EY.

1.1.1. Direktiivissä todetaan, että neuvosto tekee ennen 31. joulukuuta 1995 yksimielisen päätöksen 31. joulukuuta 1996 jälkeen sovellettavasta alv:n yleisen verokannan vähimmäistasosta siirtymäajan järjestelyjen toimintaa koskevan komission kertomuksen sekä lopullista järjestelmää koskevien komission ehdotusten perusteella.

1.2. Komission ehdotuksessa kannatetaan alv:n yleisen verokannan vaihteluväliksi 15 25 % siten, että 1. tammikuuta 1997 31. joulukuuta 1998 välisenä aikana kaikkien jäsenvaltioiden tulee asettaa yleinen alv-kantansa näiden kahden arvon välille.

1.2.1. Komissio huomauttaa, että tällä hetkellä kaikkien jäsenvaltioiden yleinen verokanta on kyseisellä välillä, minkä vuoksi ehdotuksessa ei miltään jäsenvaltiolta vaadita nykyisten järjestelyjen muuttamista. Ehdotuksella ehkäistäisiin kuitenkin lisäpoikkeamat jäsenvaltioiden nykyisten yleisten verotasojen välillä.

1.2.2. Täten voidaan ajatella, että ehdotuksella edistetään alv-kantojen lähentämisprosessia sekä helpotetaan mahdollista yhdenmukaistamista, mikäli niin päätetään.

2. Yleistä

2.1. TSK kiinnittää huomiota siihen, että neuvostolta vaaditaan päätöstä vähimmäistasosta mutta ettei kuudennessa alv-direktiivissä vaadita sitä mitenkään asettamaan enimmäistasoa. Ehdotetun vaihteluvälin luominen on siten komission aloite, joka ylittää kuudennen alvdirektiivin vaatimukset ja jota sen vuoksi voidaan perustella havaitun käyttökelpoisuuden perusteella.

2.2. TSK kiinnittää huomiota myös siihen, että 1. tammikuuta 1993 () tapahtuneesta verorajojen poistamisesta seuranneen arvonlisäverokantajärjestelmän toiminnasta antamassaan kertomuksessa komissio päätyi siihen, että erilaisten alennettujen alv-kantojen soveltaminen (vahvasti alennettu veroprosentti, nollaveroprosentti, "pysäköinti"prosentti) ei suuresti vääristänyt kilpailua siirtymäjärjestelyjen aikana. Siirtymäjärjestelyt koskivat veroja yhteisön sisäisessä kaupassa, jossa sovelletaan erilaisia alennettuja alv-prosentteja. Komission mielestä eri jäsenvaltioiden yleisten verokantojen välisten erojen laajentamisesta voi kuitenkin periaatteessa olla seurauksena rakenteellinen epätasapaino ja kilpailun vääristyminen tietyillä liiketoiminnan aloilla.

2.2.1. Komission mielestä on tärkeää varmistaa, että ainakin tähän mennessä saavutettu yhdenmukaistaminen säilytetään ja samalla varmistetaan siirtymäjärjestelyjen asianmukainen toiminta jatkossa. Mitä tulee yleiseen verokantaan, looginen johtopäätös on, että jäsenvaltioiden nykyisten yleisten verokantojen suurempia eroja tulee välttää luomalla vähimmäis- ja enimmäistasojen muodostama vaihteluväli.

2.3. Komission asiakirjassa todetaan edelleen olevan itsestään selvää, että siirtymäjärjestelyjen muutosten tulee palvella myös myöhemmän lopullisen järjestelmän valmistelua. TSK hyväksyy tämän ehdotuksen. Seuraavaksi komissio esittää olevan lisäksi ilmeistä, että lopullinen järjestelmä vaatii joka tapauksessa alv-kantojen lähentämistä melko ankarasti. Alv-kantojen lähentäminen on seurausta alkuperämaan periaatteesta ja on siksi minkä tahansa verojärjestelmän luonnollinen vaatimus lopullisen hallinnon kannalta tarkasteltuna.

2.3.1. Joulukuun 21. päivänä 1995 pitämässään 331. täysistunnossa TSK hyväksyi oma-aloitteisen lausunnon välittömistä ja välillisistä veroista (); esittelijä oli Ronald Janssen. Lausunnossa TSK hyväksyi periaatteessa tietyin varauksin lopullisen alv-järjestelmän, joka perustuu "verotus alkuperämaassa" periaatteeseen tietyin ehdoin. Lausunnossa pyydettiin, että "yksityiskohtaiset ehdotukset tulisi valmistella yhdessä työmarkkinaosapuolten ja liike-elämän kanssa". Lausunnossa vaadittiin erityisesti, että "keskustelulle tulisi antaa riittävästi aikaa sen jälkeen kun ehdotukset on määritelty yksityiskohtaisesti, mukaan lukien veronkiertoa ja -välttämistä koskevat vastatoimet, ja ennen kuin tehdään periaatteellinen poliittinen päätös etenemisestä. Lopullinen järjestelmä tulisi ottaa käyttöön vain, jos on havaittu selviä hyötyjä (sekä uusia että jo käynnissä olevia), jotka ovat tarpeeksi suuria oikeuttamaan muutoskustannukset".

2.3.2. TSK toistaa kantansa ja korostaa, että sen vaatimat keskustelut tulisi käydä objektiivisesti ja pragmaattisesti ilman ennakko-olettamuksia käyttöönotettavasta järjestelmästä.

2.3.2.1. On kuitenkin hyväksyttävää, että "verotus alkuperämaassa" periaatteelle pohjautuva järjestelmä on yksi ratkaisumahdollisuuksista. On yhtä epätoivottavaa tehdä päätös tyhjäksi etenemällä siten, että vastustetaan järjestelmän hyväksymistä tai estetään vapaa keskustelu sen ansioista.

2.3.2.2. TSK totesi lausunnossaan välittömistä ja välillisistä veroista, että "periaatteen yleinen soveltaminen ei kuitenkaan sovi yhteen alv- verojen veroprosenttien välisten suurten erojen kanssa" ja jatkoi, että "tavoittelematta veroprosenttien täydellistä yhdenmukaistamista on liikuttava pienemmässä vaihteluvälissä ...".

2.3.2.3. TSK hyväksyy siksi komission nykyisen ehdotuksen, koska se vastaa täysin TSK:n kantaa.

2.4. TSK kiinnittää huomiota siihen, että yleisen verokannan ehdotettuja vähimmäis- ja enimmäistasoja ei ole tarkoitettu lopullisiksi, vaan että niitä tarkistetaan kahden vuoden jälkeen komission aloitteesta. On selvästi ennakoitu, että lopullisen järjestelmän käyttöönotto voi viedä yli kaksi vuotta. TSK haluaa 1 artiklaa muutettavaksi siten, että Euroopan yhteisön perustamissopimuksen 99 artiklan mukaisesti Euroopan parlamentin lisäksi myös TSK:ta kuultaisiin ennen kuin 31. joulukuuta 1998 jälkeen sovellettavista yleisistä verokannoista päätetään.

2.4.1. TSK hyväksyy lopullisen järjestelmän käyttöönotosta esitetyn todennäköisen aikataulun ja korostaa, että käyttöönotolle ehdotettuja päivämääriä ei tule pitää takarajana, jota on noudatettava olosuhteista riippumatta. On tärkeämpää varmistaa oikean järjestelmän hyväksyminen kuin pitää kiinni ennakkoon päätetystä käyttöönottoaikataulusta.

2.5. Koska aikataulua mahdollisesti pidennetään, lopullisen järjestelmän käyttöönotolle ehdotettu aikataulu ei saa TSK:n mielestä hämärtää tarvetta tehdä nykyiseen siirtymäjärjestelmään muita sisäisiä uudistuksia, jotka tulisi sitten siirtää uuteen, lopulliseen järjestelmään.

2.5.1. Yksi erittäin toivottava uudistus TSK:n mielestä on laajentaa tällä hetkellä vain yksittäisessä jäsenvaltiossa voimassa olevia, tytäryhtiöiden sisäisen arvonlisäverottoman kaupan sallivia ryhmärekisteröintiehtoja koskemaan eri jäsenvaltioissa sijaitsevia tytäryhtiöryhmiä. Tämä yksinkertaistaisi EU:n sisäistä kauppaa huomattavasti.

2.6. Vaikka järjestelmästä käytetään sanaa lopullinen, tämä ei saa estää järjestelmän muuttamista tai ajantasaistamista. Kaupan muuttuvien kuvioiden, pk-yritysten tarpeiden, julkisen ja yksityisen sektorin laajuuden muutoksien sekä teknologisten innovaatioiden vaikutusten vaatimuksesta uuden lopullisen järjestelmän tulee olla sovellettavissa, joustava ja dynaaminen muuttumattoman ja jäykän sijaan, ja sitä tulee tarkistaa jatkuvasti.

3. Päätelmä

3.1. TSK hyväksyy komission ehdotuksen, jonka mukaan tammikuun 1. päivän 1997 ja joulukuun 31. päivän 1998 välisenä aikana otetaan käyttöön arvonlisäveron yleinen verokanta, jonka vähimmäistaso on 15 % ja enimmäistaso 25 %.

Bryssel, 25. huhtikuuta 1996.

Talous- ja sosiaalikomitean puheenjohtaja

Carlos FERRER

() EYVL N:o C 73, 13. 3. 1996, s. 22.

() KOM(94) 584 lopull., 13. 12. 1994.

() EYVL N:o C 82, 19. 3. 1996, s. 49.